2011ko Eskoziako Legebiltzarrerako hauteskundeak

2011ko Eskoziako Legebiltzarrerako hauteskundeak urte bereko maiatzaren 5an izan ziren, eta Eskoziako Legebiltzarraren IV. legealdiko 129 legebiltzarkideak hautatu ziren, zeinetatik 73k hautesbarruti bana ordezkatzen zuten.

Eskoziako Legebiltzarraren historian lehenengoz alderdi batek legebiltzarraren gehiengo osoa (65 eserleku) lortu zuen. Eskoziako Alderdi Nazionalak irabazi zituen hauteskundeak, eta 69 ordezkari lortu zituen, inoizko emaitzik hoberenak, eta ondorioz Alex Salmond orduko Eskoziako Lehen Ministroak karguan jarraitu zuen, oraingoan gehiengo osoarekin. Eskoziako Alderdi Laboristak, berriz, 1931tik izandako emaitzarik txarrenak lortu zituen, historikoki laboristak izan ziren lurraldetan boto asko galduz. Hala ere, oposizioko alderdirik handiena izaten jarraitu zuten. Liberal Demokratek ere porrot handia jasan zuten: aurreko hauteskundeetako botoen erdia baino gehiago galdu zuten, eta 17 ordezkaritik 5era jaitsi ziren. Emaitzak jakin eta gutxira, Tavish Scottek alderdiaren buruzagitza utzi zuen. Eskoziako Alderdi Kontserbadoreak espero baino emaitza apalagoak eskuratu zituen, 2 eserleku galduz, eta haien buruzagiak ere dimititu zuen.

Hauteskundeen egun ber-berean Galesko Biltzar Nazionaleko eta Ipar Irlandako Biltzarreko hauteskundeak ere izan ziren.

Hauteskunde legea 

Eskoziako Legebiltzarrerako hauteskundeetan ordezkaritza proportzional mistoa (MMP) da erabiltzen den hauteskunde sistema. Legebiltzarreko 129 legebiltzarkideetatik 73 hautesbarrutien bidez hautatzen dira, eta gainerako 56ak D'Hondt metodoa MMP sistemara aplikatuz.

Eskozia 73 hautesbarrutitan dago banatuta, eta hautesbarruti horiek 8 eskualde osatzen dituzte: Eskozia Erdialdea, Glasgow, Highland eta Uharteak, Lothian, Erdiko Eskozia eta Fife, Eskozia Ipar-ekialdea, Hego Eskozia, eta Eskozia Mendebaldea. Hautesleek bi boto eman behar dituzte: "barruti botoa", haien hautesbarrutiko ordezkaria hautatzeko; eta "zerrenda botoa" edo "eskualde botoa", haien eskualdeko 7 ordezkariak hautatzeko. Bi boto horiek ez dute zertan alderdi berarentzat izan, eta ondorioz alderdien barruti boto kopurua eta zerrenda boto kopurua normalean ez da berdina izaten.

Emaitzak

Laburpena

Erreferentziak

Ikus, gainera 
Eskoziako Legebiltzarra
Eskoziar nazionalismo

Kanpo estekak 

2011
Eskoziako hauteskundeak